

Balatonföldvár Város Önkormányzata

8623 Balatonföldvár, Petőfi S. u. 1.

Tel.: 84/540-330 Fax: 84/540-332

e-mail: pgmh@balatonfoldvar.hu

# Előterjesztés

# Balatonföldvár Város Önkormányzat Képviselő-testületének

**2019. november 21-i ülésére**

Előterjesztő: Holovits Huba polgármester

Szavazás módja: egyszerű többség/ minősített többség

Tárgyalás: nyilvános ülés/zárt ülés

Véleményező bizottság: PÜB

***Tisztelt Képviselő-testület!***

**Tárgy:** **Balatonföldvári 1103 hrsz. ingatlan önkormányzati tulajdonba adása**

**I. rész**

**a./ Előzmények**

Az 1990-s években tervezett autópálya nyomvonal a Balatonföldvár belterületén lévő 1103 hrsz. alatt felvett ingatlanon került kijelölésre és kisajátítással a Magyar Állam tulajdonába. Időközben más nyomvonalon megépült az M-7-s autópálya, így a balatonföldvári 1103 hrsz.-ú ingatlan tekintetében az eredeti cél meghiúsult.

A területen erdős, akácos rész alakult ki, mely alapján a terület mintegy 75 %-a bekerült az országos erdőkataszterbe, ennek megfelelően hasznosítható.

Jelenleg a terület a Magyar Állam tulajdonában áll, a tulajdonosi jogokat a Magyar Nemzeti Vagyonkezelő Zrt. gyakorolja.

A terület elhanyagolt, minden éveben a hivatal felszólítását követően gondoskodnak a karbantartásról.

2014-ben az ingatlan térítésmentes önkormányzati tulajdonba adását kezdeményezte az önkormányzat – eredménytelenül. Az indokaink változatlanok, de célszerű ismét próbálkozni a tulajdonba adási kérelemmel.

**b./ az előkészítés során felmerülő vélemények,**

1. A Magyar Állam nem tudja célszerűen és gazdaságosan hasznosítani az ingatlant, karbantartása – gondozása – folyamatos kiadást jelent.

2. Az önkormányzat számára az ingatlan részben területfejlesztési, településrendezési, részben helyi környezet- és természetvédelmi feladtok ellátására optimálisan hasznosítható.

**c./ a tárgykört érintő jogszabályok**

Az állami vagyonról szóló 2007. évi CVI. tv.

Az állami vagyonnal való gazdálkodásról szóló 254/2007. (X.4.) Korm. rendelet.

Magyarország helyi önkormányzatairól szóló 2011. évi CLXXXIX. tv.

**d./ azon körülmények összefoglalása, amelyek a döntést indokolják.**

Az ingatlan önkormányzati hasznosításának mielőbbi lehetővé tétele.

**e./ Érintett önkormányzatok álláspontjai**

Balatonföldvár önkormányzatán kívül más önkormányzatot nem érint

**II. rész**

**a./ indoklás nélküli, egyértelműen megfogalmazott határozati javaslat,**

1. **Balatonföldvár Város Önkormányzata** **az állami vagyonról szóló 2007. évi CVI. törvény 36. § (2) c. pontja alapján, Magyarország helyi önkormányzatairól szóló 2011. évi CLXXXIX. tv. 13. §. (1) bekezdés 1. pontjában meghatározott településfejlesztés, településrendezés és 11. pontjában meghatározott helyi környezet- és természetvédelem feladatellátás céljából kezdeményezi és kérelmezi a Balatonföldvári 1103 hrsz. alatt felvett, összesen 20696 m2 alapterületű ingatlan** **térítésmentes önkormányzati tulajdonba adását.**
2. **Balatonföldvár Város Önkormányzata vállalja** **a tulajdonba adás érdekében felmerülő költségek - ideértve a művelési ág szükséges megváltoztatásának költségét – megtérítését.**
3. **Az igényelt ingatlan műemléknek nem minősül, örökségvédelem alatt nem áll.**
4. **A Képviselő-testület felhatalmazza a polgármestert, hogy a balatonföldvári 1103 hrsz. alatt felvett ingatlan ingyenes önkormányzati tulajdonba adásával kapcsolatos eljárás során az MNV Zrt. felé teljes jogkörben eljárjon és valamennyi nyilatkozatot megtegye.**
5. **A Képviselő-testület felhatalmazza a polgármestert, hogy a balatonföldvári 1103. hrsz. ingatlan térítésmentes önkormányzati tulajdonba adására vonatkozó igénybejelentést az előterjesztés 1. mellékelte szerint benyújtsa, a megállapodást aláírja.**

**b./ esetleges alternatív megoldási javaslatok, egymástól világosan elkülönült megfogalmazásban,**

**c./ végrehajtásért felelős személy megnevezése**:

Holovits Huba polgármester

**d./ határidő megjelölése** :

2019. december 31.

Tisztelettel:

Balatonföldvár, 2019. november 12.

Holovits Huba

 polgármester

1. sz. melléklet

**Igénybejelentés**

Balatonföldvár a közigazgatási területén lévő,

 az ingatlan-nyilvántartásban balatonföldvári 1103 hrsz. alatt felvett

**„kivett beépítetlen terület”** térítésmentes önkormányzati tulajdonba adása céljából

1. **Igénybejelentés**

Balatonföldvár Város Önkormányzata a képviselő-testület 257/2013. (X.21.) határozat alapján igényét jelenti be az önkormányzat a közigazgatási területén lévő, az ingatlan-nyilvántartásban balatonföldvári 1103 hrsz. alatt felvett **„kivett beépítetlen terület”** térítésmentes önkormányzati tulajdonba adása céljából.

1. **Felhasználási cél**

Az ingatlan önkormányzat részéről történő felhasználása településfejlesztés, területrendezés illetőleg helyi környezet- és természetvédelmi feladatok ellátása céljára történne a következőkre tekintettel.

Az igényléssel érintett ingatlan korábban autópálya nyomvonalként lett meghatározva. Az M7 autópálya időközben más nyomvonalon elkészült. Az 1103 hrsz-ú ingatlan évek óta használaton kívül áll, a nyári vegetációs időszakban folyamatos karbantartást igényel az allergén növények és cserjék rendszeres irtásáról kell gondoskodni.

 Az ingatlan a település belterületén, kertvárosias környezetben, lakóutcákkal körülvett részen helyezkedik el. A helyi építési szabályzat szerint a terület részben erdőként, részben lakóterületként hasznosítható. Az önkormányzat összhangban a szabályozással telekalakítás illetőleg parkerdő, játszótér kialakítására tudná hasznosítani az ingatlant kötelező feladatainak ellátására.

Önkormányzat tulajdonba kerülése esetén sor kerülhetne a terület városfejlesztési stratégia szerinti hasznosítására, mely részben lakótelkek kialakítását, részben lakóterületi park, játszó- és közösségi tér kialakítását tenné lehetővé.

1. **Segítendő feladat**

Az önkormányzati hasznosítás biztosításával kettős feladat megvalósítása segíthető elő:

* A terület egy részének közművesítését követően lakótelkek kialakítására nyílik mód, mely a város fejlődésének, fiatalok letelepedésének lehetőségét segíti elő.
* A lakókörnyezetben pihenést felüdülést lehetővé tévő park alakítható ki, amely lehetőséget teremt olyan beruházásokra is amelyek a gyermekek környezet-, természet szeretetét segítik elő.
1. **Jogszabályi rendelkezés**

Balatonföldvár Város Önkormányzata a Magyarország helyi önkormányzatairól szóló 2011. évi CLXXXIX. törvény 13. §. (1) bekezdés 1. pontjában meghatározott településfejlesztés, településrendezési valamint a 11. pontjában meghatározott helyi környezet- és természetvédelmi önkormányzati feladatok megvalósítása érdekében kívánja az ingatlant felhasználni.

A településfejlesztési tervek összhangban állnak a Képviselő-testület által jóváhagyott Integrált Településfejlesztési Stratégiában megfogalmazott célokkal.

Balatonföldvár Város Önkormányzata a településfejlesztési célok megvalósítása és a közösségi célú hasznosítás során a jó gazda gondosságával biztosítaná az ingatlan állagmegóvását, karbantartását.

Fentiek alapján kérjük a balatonföldvári 1103 hrsz. alatt felvett ingatlan térítésmentes önkormányzati tulajdonba adására irányuló kezdeményezésünk támogatását.

Balatonföldvár, 2019. november 12.

 Holovits Huba

 polgármester

